Тома: Я вучуся на спецыяльнасці “Сучасныя замежныя мовы”, а практыку мы праходзім на кафедры псіхалогіі развіцця. За гэты час трэба выканаць тры заданні. Найперш з дапамогай метаду назірання апісаць паводзіны людзей. Я выбрала трох знаёмых дзяўчынак. Яны не ведалі, што я сачу за іх рухамі, позіркамі, усмешкамі. Яны проста праходзілі тэст пра выбар будучай прафесіі, які я склала. Тэст атрымаўся. Аказалася, перада мною будучыя ўрач, эканаміст і касметолаг. Было цяжка адначасова і адказы запісваць, і назіраць за эмацыйным станам дзяўчат. Таксама патрабавалася прайсці тэст Томаса-Кілмана наконт паводзін пад час канфлікту. На падставе гэтага напішу справаздачу. Тое, што мы, лінгвісты, будзем праходзіць практыку ў псіхолагаў, я даведалася яшчэ напачатку вучобы ад студэнтаў старэйшых курсаў. Але ж мне больш хацелася б, каб практыка была ў нас як у трэцяга курса – тыя пайшлі працаваць у лагер важатымі. Увогуле, вучыцца мне вельмі падабаецца.